দু’মাস আগের একটি শিশুর হত্যাকাণ্ড। সেই ঘটনাতেই সিবিআই-এর হাত ধরে এল চাঞ্চল্য মোড়। নিজের স্কুলের দ্বিতীয় শ্রেণির এক ছাত্রকে খুন করার অভিযোগে ওই স্কুলেরই একাদশ শ্রেণির এক ছাত্রকে গ্রেফতার করল সিবিআই। তদন্তকারীদের দাবি, স্কুলের পরীক্ষা পিছিয়ে দিতেই এই কাণ্ড ঘটিয়েছে ওই পড়ুয়া।
হরিয়ানার গুরুগ্রামের একটি স্কুলের দ্বিতীয় শ্রেণির পড়ুয়া প্রদ্যুম্ন ঠাকুরের দেহ গত ৮ সেপ্টেম্বর স্কুলের বাথরুম থেকে গলাকাটা অবস্থায় উদ্ধার হয়েছিল। সেই ঘটনার তদন্তে নেমে প্রথমে স্কুল বাসের কন্ডাক্টর অশোক কুমারকে গ্রেফতার করেছিল পুলিশ। 
গত ২২ সেপ্টেম্বর এই হত্যাকাণ্ডের তদন্তভার নেয় সিবিআই। তারাই মঙ্গলবার রাতে একাদশ শ্রেণির ওই পড়ুয়াকে গ্রেফতার করে। ওই নাবালকের নাম সিবিআই প্রকাশ করেনি। তদন্তকারীদের দাবি, স্কুলের মধ্যে কোনও পড়ুয়ার খুন হলে অবধারিত ভাবে অভিভাবক-স্কুল কর্তৃপক্ষের বৈঠকে স্কুলের পরীক্ষা পিছিয়ে দেওয়ার সিদ্ধান্ত নেওয়া হবে, এই ভাবনা থেকেই প্রদ্যুম্নকে হত্যা করেছিল ওই ছাত্র।
সিবিআই জানিয়েছে, খুনের অভিযোগে এর আগে ধৃত বাস কন্ডাক্টর অশোক কুমারের এই হত্যার সঙ্গে কোনও সম্পর্কই নেই। সিসিটিভি ফুটেজ থেকেই অভিযুক্ত ছাত্রকে চিহ্নিত করে সিবিআই। যে বাথরুমে প্রদ্যুম্নের দেহ উদ্ধার হয়েছিল, সেখান থেকেই অভিযুক্ত ছাত্রকে বেরিয়ে আসতে দেখা যায়।
এ দিনই অভিযুক্ত ছাত্রকে জুভেনাইল জাস্টিস কোর্টে তোলা হয়। তাকে হেফাজতে নিয়ে জেরা করে এই হত্যাকাণ্ড সম্পর্কে আরও তথ্য জানতে চান তদন্তকারীরা।